Gunerius Pedersen Hofstad

Gunerius Pedersen Hofstad (født 12. juli 1851 i Hegra, død 3. september 1914 samme sted) var en norsk lærer, gårdbruker og politiker for Venstre. Han var ordfører i Hegra i 1898.

Han vokste opp på en husmannsplass under gården Bremset i Skjelstadmark i Hegra sogn som sønn av Peder Gundersen Skårån og Berit Hansdatter Gressetdalen. Han var den yngste av fem brødre, og hadde to yngre søstre. De var tre brødre som ble etter tur hjulpet inn på Klæbu seminar av Gullik Pettersen Ertzgaard på Hofstad, sønn av eidsvollsmann og stortingsmann Petter Johnsen Ertzgaard. Gunerius Pedersen Hofstad gikk på Klæbu seminar fra 1868 til 1870. Han begynte først som lærer i Selbu, men ble etter ett år lærer i Gederås skolekrets i Hegra, hvor han underviste frem til 1914.

Han giftet seg i 1877 med Gjertrud Johnsdatter Rolfseng. De fikk åtte barn, hvorav seks vokste opp. De kjøpte i 1884 gården Vestre Rømo i Hegra, som ble i etterslektens eie.

Hofstad var en meget benyttet mann i kommunalt styre. Han var ordfører i forstanderskapet i Hegra sparebank, medlem av Hegra skolestyre som lærernes representant, kommunerevisor, og medlem av Hegra herredsstyre, i 1898 også som ordfører. Broren Eilif Hofstad var på samme tid ordfører i Ålen i Søndre Trondhjems amt.

Gunerius Pedersen Hofstad var en trofast venstremann, og skal ha vært blant de tidligste støttespillerne for Ole Anton Qvam som stortingsmann for Nordre Trondhjems amt. Hofstad var også valgmann.

Referanser 

Ordførere i Hegra
Venstre-ordførere i Nord-Trøndelag
Norske pedagoger
Norske bønder
Personer fra Stjørdal kommune